На основу члана 17, став 4. Закона о високом образовању ( „ Службени гласник РС“ бр. 88/17) и члана 9, став 8. Статута Националног тела за акредитацију и проверу квалитета у високом образовању (у даљем тексту: НАТ), Управни одбор НАТ на предлог директора НАТ, на својој IV седници одржаној 28.08.2018. доноси

**ЕТИЧКИ КОДЕКС И ПРАВИЛА ПОНАШАЊА ЗАПОСЛЕНИХ У НАЦИОНАЛНОМ АКРЕДИТАЦИОНОМ ТЕЛУ, ЧЛАНОВА КОМИСИЈЕ ЗА АКРЕДИТАЦИЈУ И ПРОВЕРУ КВАЛИТЕТА И РЕЦЕНЗЕНАТА**

Етички кодекс и правила понашања запослених у Националном акредитационом телу, чланова Комисије за акредитацију и рецензената (у даљем тексту: Кодекс) представља укупност етичких и професионалних захтева, заснованих на опште прихваћеним нормама којих треба да се придржавају сви горе наведени у својим активностима за време спровођења послова у вези акредитације и провере квалитета у високом образовању.

Сврха Кодекса је да утврди опште етичке смернице и правила понашања којих се морају придржавати запослени у Националном акредитационом телу (НАТ), чланови Комисије за акредитацију и проверу квалитета у високом образовању (у даљем тексту Комисија за акредитацију) и рецензенти и да на тај начин допринесе подизању угледа НАТ-а, јачању поверења високошколских установа у објективност и професионалност Комисије за акредитацију као стручног органа НАТ-а и рецензената.

Кодекс се може мењати и допуњавати у складу са развојем деловања НАТ-а.

# КОДЕКС

Члан

Лица (субјекти) обухваћена овим Кодексом обавезна су да се понашају тако да учврсте и очувају поверење јавности и високошколских установа у њихово етичко и професионално поступање у раду Националног акредитационог тела.

**НАЧЕЛА НА КОЈИМА СЕ ЗАСНИВА КОДЕКС**

Члан 2.

**Једнакост и праведност**

Сви субјекти на које се односи Кодекс треба да се понашају у складу са начелом једнакости и праведности на начин који искључује сваку дискриминацију или селективну примену критеријума и правила према подносиоцима захтева за акредитацију (у даљем тексту: клијенти) и свим подносиоцима захтева за акредитацију гарантују једнака права и обавезе, без обзира на оснивачку структуру, врсту студијског програма или било које друго својство.

Члан 3.

**Начело професионалности**

Сви субјекти одговорно, савесно, професионално и етички беспрекорно испуњавају све обавезе једни према другима, као и према клијентима.

У свом деловању сви субјекти поштују и придржавају се начела објективности, непристрасности, разборитости, коректности, дијалога и толеранције.

Обавеза свих субјеката је поштовање критеријума стручности и одлучности уважавајући и утемељујући своје професионалне и етичке процене искључиво на доступним чињеницама и објективним мерилима.

Сви субјекти су дужни да о сваком покушају притиска на рецензенте, чланове Комисије или УО НАТ-а о томе обавесте надлежне органе.

Члан 4.

**Непристрасност и транспарентност у раду**

Запослени у НАТ-у, сви чланови Комисије и рецензенти у свом раду треба да буду професионални, непристрасни, и да поштују важеће законе, статут, правилнике и стандарде.

Послови и задаци акредитације и спољашње провере квалитета као и одлучивање треба да буду засновани на објективним и јасним критеријумим и да се врше на непристрасан и транспарентан начин, поштујући начела савесности, поштења и правичности.

Рад свих субјеката је јаван, у складу са Законом.

Поступак акредитације и провере квалитета је транспарентан и доступан је заинтересованој академској и широј јавности.

Сви клијенти имају право да буду правовремено информисани о свим аспектима акредитације који могу бити од значаја.

Извештаји рецезената о акредитацији установа или студијских програма морају бити доступни јавности у дигиталној форми и саставни су део репозиторијума акредитација свих студијских програма и установа у Републици Србији.

Члан 5.

**Избегавање сукоба интереса**

Реценезент студијског програма или установе не може бити лице које се директно или индиректно налази у сукобу интереса. У случају да посумња да се може наћи у сукобу интереса, рецензент је дужан да о томе без одлагања обавести Комисију за акредитацију и Управни одбор НАТ-а, ради одређивања другог рецензента.

Члан Комисије за акредитацију не може да учествује у поступку акредитације установе или студијског програма на коме је запослен или на други начин радно ангажован.

Непоштовање одредби о сукобу интереса сматра се тешком повредом радних дужности и овог Кодекса.

Недопустив је сваки облик непотизма. Непотизам представља свако деловање које сродника одређене особе ставља у повлашћен положај према другим особама које располажу једнаким или бољим способностима.

Члан 6.

**Начело академског понашања**

Сви субјекти на које се односи Кодекс дужни су да:

1. Обављају радне активности професионално, етички одговорно уз поштовање пословних стандарда;

2. Поштују професионалне међусобне односе и Кодекс;

3. У свом раду делују потпуно објективно и непристрасно;

4. Комуникацирају у духу учтивости, јасноће и концизности разговора (без наглашене гестикулације, нервозних покрета, фамилијарности и др);

5. Поштују прописано радно време, уговорене термине састанка, седница;

6. Професионално обављају радне обавеза уз стручно усавршавање у духу остваривања заједничких циљева.

Члан 7.

**Слобода изражавања**

Промовише се слобода изражавања у раду рецензената и чланова Комисије за акредитацију односно учествовање у расправи и изношење мишљења.

Члан 8.

**Уважавање туђег мишљења и промовисање толеранције**

Уважавање туђег мишљења, било да је оно изречено кроз учествовање у расправи или да је дато у писаном облику мора бити засновано на узајамном поверењу и уважавању.

Потребно је, такође, водити рачуна о добру и интересима свих учесника у систему високог образовања – аргументоване расправе, давање критике, толеранција и одговорно и поштено трагање за оптималним решењима.

Члан 9.

**Поштовање људског достојанства**

Неопходно је поштовати достојанство својих колега и у сарадњи са њима радити у интересу напредовања академске заједнице и друштва у целини у области високог образовања. Основна вредност је поштовати колеге и сараднике као особе у складу са загарантованим правима на интегритет и достојанство као и осигурати им право на приватност.

Члан 10.

**Лична одговорност**

Активност и поједина радње свих на које се овај Кодекс примењује морају доприносити остварењу задатака НАТ и почивати на спремности за преузимање личне одговорности за њих.

Члан 11.

**Преданост и честитост у раду**

Послове и задатке из делокруга НАТ-а треба обављати одговорно, честито, ефикасно, према највишим професионалним стандардима и никако сопствени приватни интерес стављати изнад јавног интереса и општег добра.

Члан 12.

**Непоткупљивост и осуда свих облика корупције**

Обавеза свих на које се овај Кодекс примењује је отклањање сваког покушаја корупције.

У том смислу није допуштено тражити поклоне, подстицати давање поклона нити примати икакве поклоне, било за себе или за другу особу, за које постоји разумна претпоставка да ће посредно или непосредно утицати на објективност и непристрасност, испуњавање професионалних обавеза и поштовање професионалних права и дужности.

Члан 13.

**Поверљивост у погледу коришћења података и докумената**

Сви који на основу свога положаја стичу увид у пословну тајну и располажу подацима са статусом поверљивости, а у вези су са радом НАТ, треба да штите тајност таквих података.

То могу бити информације, подаци и друга документација у оригиналу или копија истих које су по својој природи поверљиве и заштићене.

Неовлашћен приступ, употреба и обелодањивање могу нашкодити Националном акредитационом телу, или трећој страни па зато није допуштено приступати подацима, употребљавати их, или обелоданити уколико не постоји писмено овлашћење за то.

Члан 14.

**Компетентност у раду**

Искључиви критеријум вредновања и напредовања мора бити стручност, способност, професионалност, оспособљеност и резултати у обављању послова и задатака везаних за рад НАТ-a.

Члан 15.

**Стручност у делокругу рецензената и Комисије за акредитацију**

За стручно обављање послова и задатака из делокруга рецензената и Комисије за акредитацију потребно је познавати и разумети међународне, посебно европске, системе осигурања квалитета високог образовања као и функције националног система у сврху његовог развоја и унапређења, као и механизме за вредновање и унапређење квалитета високог образовања .

Члан 16.

**Спремност на континуирано учење у подручју осигурања квалтета у високом образовању**

Право и дужност рецензената, чланова Комисије за акредитацију и свих особа на које се примењују одредбе овог Кодекса јесте трајно усавршавање у циљу унапређивања квалитета и нивоа властитог знања и стручности што ће допринети квалитетнијем раду НАТ-a.

**САНКЦИОНИСАЊЕ ПОВРЕДЕ КОДЕКСА**

Члан 17.

О повреди Кодекса учињеној од стране чланова Комисије за акредитацију и рецензената одлучује Управни одбор НАТ-а, у складу са Законом.

У случају да се утврди да је члан Комисије повредио Кодекс или се утврди да је непрофесионалним или несавесним поступањем повредио углед дужности коју обавља, Управни одбор НАТ-а разрешава га дужности и покреће поступак за избор новог члана Комисије за акредитацију.

У случају да се утврди да је рецензент повредио Кодекс или се утврди да је непрофесионално, пристрасно или несавесно поступао и на тај начин повредио дужност коју обавља, Комисија за акредитацију и проверу квалитета НАТ-а разрешава га дужности реценезнта и о томе неодложно обавештава Национални савет за високо образовање.

Рецензент за кога се утврди да је прекршио Кодекс, не може бити поново ангажован као рецензент у наредних пет година.

У случају разрешења рецензента, директор НАТ-а на предлог Комисије за акредитацију именује другог рецензента са листе рецензената, у складу са Законом.

ПРЕКРШАЈ КОДЕКСА

Члан 18.

Етички прекршај лица наведених у преамбули овог кодекса јесте:

1. непоступање у складу са Правилником о начину рада Комисије;

2. непридржавање процедуре Комисије и струковних правила;

3. непријављивање сукоба интереса;

4. присвајање користи;

5. изношење поверљивих информација у јавност;

6. повреда интелектуалне својине институција;

7. несарадња са другим члановима Комисије или спречавање сарадње.

ЕТИЧКИ КОМИТЕТ И ПРЕКРШАЈИ КОДЕКСА

Члан 19.

Етички комитет формира Комисијa за акредитацију, чији је задатак да у случају настанка прекршаја Кодекса понашања испита те случајеве и у вези тога да предлог Управном одбору НАТ-а.

Члан 20.

Чланови етичког комитета

Комитет се састоји од председника и два члана.

Чланове комитета, на основу предлога председника Комисије за акредитацију, бира Комисија из реда својих чланова. Комитет се бира само за време испитивања датог случаја.

Члан етичког комитета не може бити онај против кога се води етички поступак или има везе са тим случајем.

Члан 21.

Поступак у случају кршења Кодекса

У случају сумње на прекршај Кодекса понашања поступак може покренути било који члан Комисије за акредитацију.

Поступак у случају прекршаја Кодекса понашања спроводи Етички комитет. Комитет се ради испитивања случаја састаје по потреби, најмање једанпут. Састанке Етичког комитета сазива председник.

Комитет ће саслушати све који имају информацију о случају, а које помажу у расветљавању случаја.

Особама против којих се води етички поступак треба омогућити да пред Етичким комитетом изнесу своје мишљење.

Особе против којих се води етички поступак треба обавестити најмање осам дана пре седнице Етичког комитета. У обавештењу треба нагласити прекршај због којег се води етички поступак против њега уз пратеће доказне материјале. Ако најмање у року од три дана пре седнице особа против које се води етички поступак писмено затражи одлагање, Комитет ће одредити нови термин за седницу. У случају да се одложи и наредна седница, Комитет ће одлучити без присуства особе против које се води етички поступак. Треба упозорити на последице пропуштеног испитивања.

О саслушању се саставља извештај, који потписује председник.

Комитет на основу доступног материјала и личног саслушања доноси предлог за Комисију за акредитацију већином гласова. Члан који је остао у мањини може прикључити посебно мишљење. Комитет мора образложити свој предлог.

Комитет може дати Комисији следеће предлоге:

1. Установљен је етички прекршај и предлаже се одређена казна.

2. Предлаже се престанак етичког поступка ако се установи да није направљен етички прекршај или одлука не спада у делокруг НАТ-а.

3. Предлаже се престанак етичког поступка у случају законског прекршаја, када се против окривљене особе води законски поступак.

Донето решење се доставља особи против које се водио етички поступак, а која може у року од три дана да уложи писану жалбу. Комитет после разматрања жалбе доноси предлог Комисији.

Члан 22.

Казне

1. Усмена опомена;

2. Опомена у писаној форми;

3. Опозив члана Комисије за акредитацију.

Члана Комисије за акредитацију може опозвати Управни одбор само у случају тешког етичког прекршаја или при поновљеним етичким прекршајима.

Члан 23.

НАТ је дужан да упозна чланове Комисије за акредитацију, рецензенте и друга лица која учествују у пословима и раду Комисије, задужене за обављање стручних и техничко-административних послова за потребе Комисије, са садржином Кодекса понашања.

**СТУПАЊЕ НА СНАГУ**

Члан 24.

Овај Кодекс ступа на снагу даном усвајања на Управном одбору НАТ-а.